《红情 海棠》
清代·杜文澜

东风生色。正锦帷障暖，猩红云密。我见犹怜，乞借微阴护倾国。

一笑钗横鬓亸，新睡起、娉婷无力。但玉肌、懒近熏炉，遗恨在芳泽。

狼藉。破苔碧。看细雨酿寒，卷帘烟滴。画栏漫拍。金谷春深酒怀窄。

还怕轻妆未整，呼绛蜡、重寻兰夕。悄未许、冰雪里，野梅聘得。

作者简介：（1815—1881）清浙江秀水人，字小舫。入赀为县丞。官至江苏道员、署两淮盐运使。曾赞画镇压太平军，为曾国藩所倚重。有《曼陀罗阁琐记》、《采香词》、《万红友词律校勘记》、《古谣谚》、《平定粤寇记略》、《江南北大营纪事》。